A BIZOTTSÁG HATÁROZATA
(2006. május 8.)
a 2002/53/EK irányelvvel összhangban a mezőgazdasági növényfajok közös fajtajegyzékében szereplő, MON 810 vonalú, géntechnológiával módosított kukoricahibrid 16 fajtája használatának a Lengyel Köztársaságban történő betiltása engedélyezéséről
(az értesítés a C(2006) 1795. számú dokumentummal történt)
(Csak a lengyel nyelvű szöveg hiteles)
(2006/335/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelvre (1) és különösen annak 16. cikke (2) bekezdésének b) pontjára,
mivel:
(1)
A Bizottság a 2002/53/EK irányelv 17. cikkével összhangban az Európai Unió Hivatalos Lapja C sorozatában 2004. szeptember 17-én közzétette a MON 810 géntechnológiával módosított szervezetből származó 17 genetikailag módosított kukoricafajta felsorolását a mezőgazdasági növényfajok közös fajtajegyzéke 22. teljes kiadásához fűzött 13. mellékletében (2).
(2)
Az irányelv 16. cikke (1) bekezdése értelmében a tagállamok kötelesek biztosítani, hogy a 17. cikkben említett közzétételtől kezdődően az azzal az irányelvvel vagy az abban kifejtetteknek megfelelő elvekkel összhangban elismert fajták vetőmagja nem áll a fajtával kapcsolatos semmiféle forgalmazási korlátozás hatálya alatt.
(3)
Az említett irányelv 7. cikkének (4) bekezdése előírja, hogy géntechnológiával módosított fajták csak azt követően vehetőek fel nemzeti jegyzékbe, hogy azokat forgalmazás céljára elismerték a 90/220/EGK irányelvvel (3) összhangban. A 90/220/EGK irányelv helyébe a 2001/18/EK irányelv (4) lépett, amely előírja a géntechnológiával módosított szervezetek által az emberi egészségre és a környezetre gyakorolt lehetséges kockázat értékelését.
(4)
A 90/220/EGK irányelvnek megfelelően, a genetikailag módosított kukorica (Zea mays L. MON 810 vonal) forgalomba hozataláról szóló, 1998. április 22-i 98/294/EK bizottsági határozat (5) előírja, hogy a termék forgalomba hozatalát jóvá kell hagyni. 1998. augusztus 3-án a francia hatóságok jóváhagyták a kérdéses termék forgalomba hozatalát.
(5)
2005. március 31-én a Bizottság levelet kapott, amelyben Lengyelország engedélyt kért arra, hogy a 2002/53/EK irányelv 16. cikkének (2) bekezdése alapján megtilthassa a kukorica MON 810 vonalához tartozó 17 genetikailag módosított fajta vetőmagjainak használatát és forgalomba hozatalát. Lengyelország 2005. június 24-én módosított kérelmet nyújtott be, amelyben a kérelem alapjául a 16. cikk (2) bekezdésének b) pontját jelölte meg. 2005. december 9-én Lengyelország tájékoztatta a Bizottságot, hogy a kérelem nem vonatkozik az eredeti kérelemben még szereplő Novelis fajtára. Ez a tájékoztatás arra is kitért, hogy a többi fajta esetében Lengyelország korlátlan időre kéri a betiltás engedélyezését.
(6)
A rendelkezése álló információ alapján a 16 genetikailag módosított fajta esetében ismeretes, hogy ezek nem alkalmasak termesztésre Lengyelország egyetlen vidékén sem, mivel éréscsoportjuk kései (legalább FAO 350-es vagy hasonló). Az éghajlati és mezőgazdasági tényezők tartósan akadályozzák e fajták lengyelországi termesztését.
(7)
Az említett körülmények között a Lengyel Köztársaság kérelmét a 16. cikk (2) bekezdése b) pontja alapján jóvá kell hagyni a 16 genetikailag módosított fajtára vonatkozóan.
(8)
Annak érdekében, hogy a Bizottság naprakésszé tehesse a mezőgazdasági növényfajok 2002/53/EK irányelv által előírt közös fajtajegyzékét, és tájékoztathassa a többi tagállamot, Lengyelországot fel kell kérni, hogy tájékoztassa a Bizottságot az e határozatban megadott engedély alkalmazásáról.
(9)
A Lengyel Köztársaság hasonló kérelmet nyújtott be genetikailag nem módosított kukoricafajták vonatkozásában. Mivel az ilyen kérelmekre más eljárás vonatkozik, az a kérelem külön határozat tárgyát fogja képezni.
(10)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A Lengyel Köztársaság teljes területén megtilthatja a mezőgazdasági növényfajok közös fajtajegyzéke 22. teljes kiadásához fűzött 13. mellékletben felsorolt és az e határozat mellékletében szereplő 16 géntechnológiával módosított kukoricafajta használatát.
2. cikk
Annak érdekében, hogy a Bizottság tájékoztathassa a többi tagállamot, a Lengyel Köztársaság köteles értesíteni a Bizottságot arról, hogy milyen időpontban kezdi meg az 1. cikkben adott engedély alkalmazását.
3. cikk
Ennek a határozatnak a Lengyel Köztársaság a címzettje.
Kelt Brüsszelben, 2006. május 8-án.